《送晏伯安》
宋代·喻良能

古绸于今婺，盖亦一壮县。剧繁号难理，百令无一健。

英英晏伯安，年壮政则练。咄嗟扫宿弊，谈笑了宿案。

公庭坐无事，自可名道院。老眼空四海，于公惊创见。

今公赋归欤，敢以一语饯。边陲正驿骚，朝野未閒燕。

公才浩纵横，敌可受八面。要须诣明光，上书还自荐。

口伐或箸筹，收功在不战。不然飞刍粟，坐使军储羡。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。